Document ID: 32004R1453

ΚΑΝΟΝΙΣΜΌΣ (ΕΚ) αριθ. 1453/2004 ΤΗΣ ΕΠΙΤΡΟΠΉΣ
της 16ης Αυγούστου 2004
σχετικά με τη μόνιμη έγκριση ορισμένων πρόσθετων υλών στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (1), και ιδίως το άρθρο 3 και το άρθρο 9Δ παράγραφος 1,
Εκτιμώντας τα ακόλουθα:
(1)
Η οδηγία 70/524/ΕΟΚ εγκρίνει τη χρήση πρόσθετων υλών στην Κοινότητα. Οι πρόσθετες ύλες που αναφέρονται στο μέρος II του παραρτήματος Γ της εν λόγω οδηγίας μπορούν να εγκρίνονται χωρίς χρονικό περιορισμό εφόσον πληρούνται ορισμένοι όροι.
(2)
Η χρήση του παρασκευάσματος μικροοργανισμών Bacillus licheniformis (DSM 5749) και Bacillus subtilis (DSM 5750) έλαβε προσωρινή έγκριση για πρώτη φορά για χοιρομητέρες με τον κανονισμό (ΕΚ) αριθ. 2437/2000 της Επιτροπής (2).
(3)
Έχουν υποβληθεί νέα στοιχεία που στηρίζουν τις αιτήσεις έγκρισης του εν λόγω παρασκευάσματος χωρίς χρονικό περιορισμό. Από την αξιολόγηση διαπιστώνεται ότι πληρούνται οι όροι που καθορίζονται στην οδηγία 70/524/ΕΟΚ για τέτοιες εγκρίσεις.
(4)
Η χρήση του παρασκευάσματος αυτού για χοιρομητέρες, που προσδιορίζεται στο παράρτημα I, θα πρέπει συνεπώς να λάβει έγκριση χωρίς χρονικό περιορισμό.
(5)
Η χρήση του παρασκευάσματος μικροοργανισμού Bacillus cereus var. toyoi (NCIMB 40112/CNCM I-1012) έλαβε προσωρινή έγκριση για πρώτη φορά για χοίρους πάχυνσης με την οδηγία 94/17/ΕΚ της Επιτροπής (3).
(6)
Στην έκθεσή της σχετικά με τον μικροοργανισμό Bacillus cereus var. toyoi (NCIMB 40112/CNCM I-1012), η οποία εγκρίθηκε στις 5 Δεκεμβρίου 2001, η επιστημονική επιτροπή για τη διατροφή των ζώων επιβεβαίωσε ότι όταν το εν λόγω παρασκεύασμα χρησιμοποιείται στις ζωικές κατηγορίες των χοιριδίων, χοίρων πάχυνσης και χοιρομητέρων, πληροί τους όρους του άρθρου 3Α στοιχείο β) της οδηγίας 70/524/ΕΟΚ. Η έκθεση της SCAN κατέληξε επίσης σε θετικά συμπεράσματα όσον αφορά την αποτελεσματικότητα του παρασκευάσματος κατά τη χρήση του στις ζωικές κατηγορίες των χοιριδίων ηλικίας έως δύο μηνών και των χοιρομητέρων.
(7)
Έχουν υποβληθεί νέα στοιχεία που στηρίζουν τις αιτήσεις έγκρισης του εν λόγω παρασκευάσματος χωρίς χρονικό περιορισμό.
(8)
Ζητήθηκε από την Ευρωπαϊκή Αρχή για την Ασφάλεια των Τροφίμων (ΕΑΑΤ) να γνωμοδοτήσει σχετικά με την αποτελεσματικότητα του εν λόγω παρασκευάσματος στην περίπτωση που χρησιμοποιείται ως πρόσθετη ύλη στις ζωοτροφές για χοίρους πάχυνσης. Στη γνώμη της που εγκρίθηκε στις 7 Μαΐου 2004, η ΕΑΑΤ κατέληξε σε θετικό συμπέρασμα όσον αφορά την αποτελεσματικότητα του παρασκευάσματος και από το σύνολο της αξιολόγησης προκύπτει ότι πληρούνται οι όροι που καθορίζονται στην οδηγία 70/524/ΕΟΚ για τέτοιες εγκρίσεις.
(9)
Η χρήση του παρασκευάσματος αυτού σε χοίρους πάχυνσης, που προσδιορίζεται στο παράρτημα I, θα πρέπει συνεπώς να λάβει έγκριση χωρίς χρονικό περιορισμό.
(10)
Η χρήση του παρασκευάσματος ενζύμων ενδο-1,4-β-ξυλανάσης και ενδο-1,4-β-γλυκανάσης που παράγεται από Aspergillus niger (CBS 600.94), που προβλέπονται στην πρώτη γραμμή του παραρτήματος ΙΙ, έλαβε προσωρινή έγκριση για πρώτη φορά για γαλοπούλες πάχυνσης και χοιρίδια με τον κανονισμό (ΕΚ) αριθ. 654/2000 της Επιτροπής (4).
(11)
Η χρήση του παρασκευάσματος ενζύμων ενδο-1,4-β-γλυκανάσης και ενδο-1,4-β-ξυλανάσης που παράγονται από Aspergillus niger (CBS 600.94), που προβλέπονται στη δεύτερη γραμμή του παραρτήματος ΙΙ, έλαβε προσωρινή έγκριση για πρώτη φορά για κοτόπουλα πάχυνσης με τον κανονισμό (ΕΚ) αριθ. 654/2000 της Επιτροπής.
(12)
Η χρήση του παρασκευάσματος ενζύμων ενδο-1,3(4)-β-γλυκανάσης που παράγεται από Trichoderma longibrachiatum (ATCC 2106) και ενδο-1,4-β-ξυλανάσης που παράγεται από Trichoderma longibrachiatum (IMI SD 135) και πολυγαλακτουρονάσης που παράγεται από Aspergillus aculeatus (CBS 589.94), έλαβε προσωρινή έγκριση για πρώτη φορά για χοίρους πάχυνσης με τον κανονισμό (ΕΚ) αριθ. 2690/1999 της Επιτροπής (5).
(13)
Η χρήση του παρασκευάσματος ενζύμων ενδο-1,3(4)-β-γλυκανάσης και ενδο-1,4-β-ξυλανάσης που παράγονται από Aspergillus niger (phoenicis) (NRRL 25541) και α-αμυλάσης που παράγεται από Aspergillus oryzae (ATCC 66222), έλαβε προσωρινή έγκριση για πρώτη φορά για χοιρίδια με τον κανονισμό (ΕΚ) αριθ. 1636/1999 της Επιτροπής (6).
(14)
Η χρήση του παρασκευάσματος ενζύμου ενδο-1,4-β-ξυλανάσης που παράγεται από Trichoderma longibrachiatum (CNCM MA 6-10W) έλαβε προσωρινή έγκριση για πρώτη φορά για κοτόπουλα πάχυνσης με τον κανονισμό (ΕΚ) αριθ. 1436/98 της Επιτροπής (7).
(15)
Έχουν υποβληθεί νέα στοιχεία που στηρίζουν τις αιτήσεις έγκρισης των εν λόγω πέντε παρασκευασμάτων ενζύμων χωρίς χρονικό περιορισμό. Από την αξιολόγηση προκύπτει ότι πληρούνται οι όροι που καθορίζονται στην οδηγία 70/524/ΕΟΚ για τέτοιες εγκρίσεις.
(16)
Η χρήση αυτών των πέντε παρασκευασμάτων ενζύμων, που προσδιορίζεται στο παράρτημα ΙΙ, θα πρέπει συνεπώς να λάβει έγκριση χωρίς χρονικό περιορισμό.
(17)
Από την αξιολόγηση αυτών των επτά αιτήσεων διαπιστώνεται ότι θα πρέπει να απαιτηθούν ορισμένες διαδικασίες για την προστασία των εργαζομένων από την έκθεση στις πρόσθετες ύλες που καθορίζονται στα παραρτήματα. Η προστασία αυτή θα πρέπει να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (8).
(18)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παρασκευάσματα που ανήκουν στις ομάδες «Μικροοργανισμοί» και «Ένζυμα», όπως καθορίζονται στα παραρτήματα I και II, εγκρίνονται για χρήση χωρίς χρονικό περιορισμό ως πρόσθετες ύλες σε ζωοτροφές σύμφωνα με τους όρους που καθορίζονται στα εν λόγω παραρτήματα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Αυγούστου 2004.

Labels: 17
16
6